Ce àveno ‘nfurmate ca pure Napule mo tene ‘a griffa soja. Comme ‘a Cetà ‘e Nova York è ccanusciuta assaje p’ ‘a marca “IN.Y”, pare ca mo nuje pure tenimmo nu ‘logo’ pe ce fa’ pubbrecetà e pe ccummità cchiù furastiere ancora. Se tratta ‘e ‘sta frase scritta cu ccarattere gruosse, nire e rrusse: *WE ARE NAPOLI.* Nun è ppropeto na cosa recenàle assaje però, ‘mmiez’ a ssti pparole, se ‘mmàggena ‘o prufìlo d’ ‘o Gurfo ‘e Napule c’ ‘o Vesuvio. Chesta, ‘nzomma, sarrà ‘a *griffa* d’ ‘a cetà nosta p’ ‘o munno sano e ppare ca nientemeno l’àveno penzata gente ‘mpurtante d’ ‘o Cummune, cu ‘a supponta ‘e l’Accademia ‘e Belle Arte. Ma simme secure secure ca chesto sarrìa ‘o mmeglio *city brand* pe Nnapule nosta? Vanno dìcenno ca l’Amministrazzione s’è ccunfruntata cu nu sacco ‘e ggente p’appurà si ‘sta fijùra jéva bbuono p’assummà ll’*identità* verace ‘e Napule e d’ ‘e Napulitane.

Sarrà… Ce pare ca forze putevano ‘mmaggenà caccòsa nu ppoco chiù rrecenàle e, ‘ncopp’a ttutto, ce putevano sparagnà ‘e parlà ‘ngrése pure quanno se parla d’ ‘a cetà nnosta…Luvanno ‘a miézo ô prufilo d’ ‘o Vvesuvio, ‘a marca ‘e Napule putarrà essere maje ‘a scritta “*WE ARE* NAPOLI”? Nu’ pputevano ausà ‘a lengua nosta e sscrivere “*NUJE SIMME NAPULE”*? *“Tu vuò fa’ l’Americano”,* cantava sissant’anne fa Renato Carosone. Però ce pare ca pure mo nu’ ssimmo asciùte d’ ‘o ssoleto vizzio ‘e fa’ *‘e ‘mericàne*. Ė overo nu peccato ca, ‘mpilo ‘mpilo, ce stammo scurdanno d’ ‘a lengua nosta e stammo perdenno propeto chell‘identità che ddicimmo ‘e vulé fa’ canoscere ô munno sano.

 ‘e Ermete Ferraro